b'\n_START_ARTICLE_\nB\xc3\xa9al an Mhuirthead\n_START_SECTION_\nHist\xc3\xb2ria\n_START_PARAGRAPH_\nL\'origen del nom Belmullet no est\xc3\xa0 clar. Podria provenir de l\'irland\xc3\xa8s B\xc3\xa9al Muileat o B\xc3\xa9al an Mhuileat, tradu\xc3\xafble com "boca de l\'istme". Bernard O\'Hara en Mayo: Aspects of its Heritage suggereix que "es podria haver donat un canvi de \'L\'a \'R\', for\xc3\xa7a com\xc3\xba en irland\xc3\xa8s, que oferiria B\xc3\xa9al an Mhuireat que esdevindria B\xc3\xa9al an Mhuirhead". Tamb\xc3\xa9 s\'ha suggerit que la part final del nom es pot referir al peix o l\'estrella usada en her\xc3\xa0ldica. _NEWLINE_La badia de Broadhaven fou freq\xc3\xbcentada per pirates durant el regnat d\'Elisabet I d\'Anglaterra. Segons Pocock la vila va ser constru\xc3\xafda en 1715 per Sir Arthur Shaen, tot i que a comen\xc3\xa7aments del segle XIX nom\xc3\xa9s era un conjunt de petites edificacions amb sostre. El 1820 s\'hi va obrir una oficina de correus i el 1824 una carretera la va unir amb Castlebar. El 1831 la poblaci\xc3\xb3 era de 535 persones i es va obrir servei postal diari amb Ballina. La seva \xc3\xa0rea va patir severament l\'impacte de la Gran Fam Irlandesa. A finals del segle XIX va protagonitzar grans m\xc3\xadtings de la Irish National Land League.\n_START_SECTION_\nCultura\n_START_PARAGRAPH_\nEncara que oficialment forma part de la Gaeltacht de Mayo, en la pr\xc3\xa0ctica \xc3\xa9s una vila biling\xc3\xbce i organitza cursos d\'estiu en ga\xc3\xa8lic irland\xc3\xa8s._NEWLINE_L\'obra de John Millington Synge The Playboy of the Western World est\xc3\xa0 basada en la seva experi\xc3\xa8ncia en l\'\xc3\xa0rea. A l\'\xc3\xa0rea de Bangor Erris hi tenien lloc les llegendes del cicle ulsteri\xc3\xa0 T\xc3\xa1in B\xc3\xb3 Flidhais._NEWLINE_En 2007 es va obrir a la ciutat el nou centre art\xc3\xadstic biling\xc3\xbce Aras Inis Gluaire, que ofereix el servei de llibreria, galeria art\xc3\xadstica i teatre, que ha ofert obres d\'artistes com Mick Flannery i Damien Dempsey.\n_START_SECTION_\nTransport\n_START_PARAGRAPH_\nL\'aer\xc3\xb2drom de Belmullet Aerodrome es troba a dos kil\xc3\xb2metres a l\'oest de la ciutat. La ruta 446 del Bus \xc3\x89ireann uneix B\xc3\xa9al an Mhuirthead amb Bangor Erris, Crossmolina i Ballina. Hi ha un servei diari en cada direcci\xc3\xb3, inclosos diumenges. Els divendres al vespre hi ha un viatge extra cap a Ballina.'